
	הגדרות 
	1.
	בחוק זה –

	
	
	"מבטח" – כהגדרתו בחוק הפיקוח על שירותים פיננסיים (ביטוח), התשמ"א–1981[footnoteRef:2] או כהגדרתו בחוק הגבלת השימוש ורישום פעולות בחלקי רכב משומשים (מניעת גניבות), התשנ"ח–1998[footnoteRef:3]; [2:  ס"ח התשמ"א, עמ' 208.]  [3:  ס"ח התשנ"ח, עמ' 290.] 


	
	
	"נזק" – נזק ישיר שנגרם לרכב ללא קשר למפורט בכל פוליסת ביטוח שהוצאה לגבי הרכב, למעט ירידת ערך;  

	
	
	"עוסק ברכב" – עוסק כהגדרתו בחוק מכירת רכב משומש (זכאות למידע וגילוי נאות), התשס"ח–2008[footnoteRef:4]; [4:  ס"ח התשס"ח, עמ' 816.] 


	
	
	"רכב" – כהגדרתו בפקודת התעבורה[footnoteRef:5]; [5:  דיני מדינת ישראל, נוסח חדש 7, עמ' 173.] 


	
	
	"רכב ניזוק" – רכב שנגרם לו נזק בשיעור שבין 50 אחוזים ל-60 אחוזים מערכו; 

	
	
	"רשות הרישוי" – כהגדרתה בפקודת התעבורה;

	
	
	"תאגיד" – תאגיד שבבעלותו 25 כלי רכב לפחות שאינם מבוטחים בפוליסת רכב (רכוש) (בעל צי רכב) המוכר רכב שניזוק בתאונה, בין שהרכב היה בבעלותו ובין שהיתה לו זכות בעלות ברכב מכוח הסכם עם בעל הרכב או מכוח הוראה על פי דין.

	 חובת דיווח של מבטח או תאגיד
	2.
	מבטח, תאגיד או עוסק ברכב, ידווח לרשות הרישוי על מכירת רכב ניזוק שהיה בבעלותו או על סחר ברכב ניזוק כאמור לצד ג', לא יאוחר ממועד הגשת הבקשה לרישום העברת הבעלות ברכב.

	חובת רישום נזק ברישיון הרכב
	3.
	(א)	רשות הרישוי תרשום הערה ברישיון הרכב שבה ייכתב "הרכב נמכר עם נזק". 

	
	
	(ב)	רישום הערה לפי סעיף קטן (א) יתבצע בתוך 48 שעות ממועד הדיווח.

	חובת חידוש רישוי רכב 
	4.
	תאגיד, מבטח או עוסק ברכב המוכר רכב ניזוק, יחדש את רישיון הרכב ויבצע בדיקת כשירותו לתנועה, בהתאם להוראות כל דין.  

	עונשין
	5.
	העובר על הוראות חוק זה, דינו – קנס פי שבעה מהקנס כאמור בסעיף 61(א)(2) לחוק העונשין, התשל"ז–1977[footnoteRef:6].  [6:  ס"ח התשל"ז, עמ' 226. ] 


	ביצוע ותקנות
	6.
	שר התחבורה והבטיחות בדרכים ממונה על ביצוע חוק זה, והוא רשאי באישור ועדת הכלכלה של הכנסת, להתקין תקנות לביצועו, לרבות בעניין תשלום אגרת חידוש רישוי רכב שניזוק. 




דברי הסבר
כלי רכב רבים שניזוקו באופן קשה לאחר תאונת דרכים מוערכים על ידי שמאי הביטוח בשיעור של נזק קטן מ-60 אחוזים מערך הרכב, במטרה שיהיה ניתן לסחור בהם לאחר שיקומם לטובת רווחי חברות הביטוח וסוחרי הרכב. כלי רכב אלו אינם מוגדרים כ"אובדן גמור", בעוד כלי רכב המוגדר "אובדן גמור" מושבת וניתן לפרקו מחלפיו ולהפקיד את רישיונו במשרד הרישוי. במקרה של "אובדן להלכה" קיימת האפשרות לחברת הביטוח לרכוש את הרכב ולמוכרו לאחר השיקום לסוחר, במטרה להעלותו מחדש על הכביש. תופעה זו של שיקום וסחר כלי הרכב שניזוקו באופן קשה היא בעלת השלכות הרסניות על שלום הציבור ובטיחותו ובעלת השפעה ישירה על היקף הפשיעה במדינת ישראל. כלי הרכב שנקנים על ידי חברות הביטוח נשלחים לתיקון שתוצאותיו אינן הולמות את רמת הבטיחות הראויה ואת חוות דעת השמאי הראשון מטעם אותה חברת ביטוח, שהגדיר את צרכי התיקון ועלותו לאחר התאונה שגרמה לנזק, ונמכרים על ידי סוחרי רכב לצרכן שכלל אינו מודע לקרות התאונה, לשיעור הנזק ולליקויי הבטיחות הקיימים ברכב. פרקטיקה זו מהווה סכנה ממשית לחיי הנוסעים ברכב ולחיי שאר המשתמשים בכביש.  
יתרה מכך, לעתים תיקון כלי רכב אלו מתבצע באמצעות שימוש בחלקים גנובים ומשומשים, במתקנים שאינם מורשים ואשר לרוב נמצאים בשטחי יהודה, שומרון וחבל עזה. יצוין, כי תיקון כלי רכב בשטחי הרשות הפלסטינית אסור גם לפי חוק הגבלת השימוש ורישום פעולות בחלקי רכב משומשים (מניעת גניבות), התשנ"ח–1998.
בהיבט הצרכני, הצרכן רוכש רכב שניזוק בתאונה קשה ושופץ באופן שתואר לעיל, בלי לדעת על כך כלל ובניגוד להוראות חוק מכירת רכב משומש (זכאות למידע וגילוי נאות), התשס"ח–2008. לעיתים מתגלה הבעיה כאשר הרוכש פונה לחברות ביטוח, וזו מודיעה לו כי רכבו לא יבוטח על ידה בשל נזק כבד שנגרם לו בעבר. בנוסף, מדובר בפגיעה קשה בבעלי כלי רכב בכלל, משום שהדרך השכיחה לספק חלקים משומשים לצורך שיקום רכבים המצויים במצב של "אבדן להלכה" היא באמצעות גניבות רכב לפי "הזמנה". בהיבט הפלילי, מדובר בהרחבת היקף הסחר הפלילי בחלקי חילוף גנובים וביצוע תיקונים במתקנים שאינם מורשים במקום במוסכים הפועלים כחוק.
שיעור הנזק שנגרם לרכב הוא מידע בעל חשיבות רבה שיש לו השלכה על בטיחות הרכב ועל ערכו המסחרי; רכב ששיעור הנזק שלו גבוה, מחייב נקיטת צעדים אשר יבטיחו כי הרכב תוקן במקצועיות בהתאם להוראות היצרן. על מנת לאפשר פיקוח על רכבים שניזוקו באופן קשה, יש חשיבות לקבלת המידע על הנזק והגילוי לציבור; בדרך זו יהיה ניתן לפקח על חברות הביטוח הרוכשות רכב ב-"אובדן להלכה", לאפשר לצרכן לקבל החלטה מושכלת בדבר רכישת הרכב ולמנוע את המצב הנוכחי של תיקון לא מספק.
לפיכך מוצע לרשום ברישיון הרכב כי הרכב נמכר או נסחר עם נזק על ידי חברת ביטוח או תאגיד שבבעלותו 25 כלי רכב והוא עוסק בסחר רכבים וחלפים. יודגש שהוראת נוהל מס' 22 מיום 22.12.2011 של משרד התחבורה והבטיחות בדרכים ניסתה לתקן עיוות זה, אולם נוהל זה בוטל וברישיון הרכב אין אזכור כי הרכב עבר תאונת דרכים קשה ושופץ והוא מוצג למכירה כרכב חדש. 
הצעת חוק זהה הונחה על שולחן הכנסת העשרים על ידי חבר הכנסת אורי מקלב וקבוצת חברי הכנסת (פ/2404/20).

